РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/231-20

26. децембар 2020. године

Б е о г р а д

ЗАПИСНИК

СА 15.СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 26. ДЕЦЕМБРА 2020. ГОДИНЕ

Седница је почела у 12,00 часова.

Седници је, сагласно члану 70. став 1. алинеја прва Пословника Народне скупштине, председавао др Александар Мартиновић, председник Одбора.

 Седници су присуствовали чланови Одбора: Адам Шукало, Бранимир Спасић, Дарко Лакетић, Лука Кебара, Ивана Николић, Сандра Божић, Марина Рагуш, Бранимир Јовановић и Шаип Камбери.

Седници су присуствовали заменици чланова Одбора: Маријана Крајиновић, заменик Мирослава Кондића, члана Одбора.

Седници нису присуствовали чланови Одбора: Верољуб Матић, Драгана Баришић, Мирослав Кондић, Небојша Бакарец, Ђорђе Милићевић, Угљеша Марковић и Мира Петровић.

Председавајући је предложио допуну предложеног дневног реда тачком:

„Разматарање захтева народног посланика Јахје Фехратовића за остваривање права на исплату месечне накнаде на име закупа стана у Београду и права на накнаду за одвојени живот од породице.“

Сагласно члану 93. Пословника, председник је ставио на гласање предлог за допуну предложеног дневног реда наведном тачком. Овај предлог је једногласно прихваћен.

По изјашњењу о предлогу за допуну дневног реда, сходно члану 93. став 3. Пословника Народне скупштине , председник Одбора је ставио на гласање предлог дневног реда 15. седнице у целини.

Одбор је једногласно, у целини утврдио следећи:

Д н е в н и р е д:

1. Разматрање захтева народног посланика Немање Јоксимовића, за давање позитивног мишљења за обављање друге јавне функције (21 број 02-2097/2020 од 15. децембра 2020. године);

2. Утврђивање списка налепница за паркирање А-I и А-II;

3. Разматарање захтева народног посланика Јахје Фехратовића за остваривање права на исплату месечне накнаде на име закупа стана у Београду и права на накнаду за одвојени живот од породице.

**Прва тачка дневног реда:** Разматрање захтева народног посланика Немање Јоксимовића, за давање позитивног мишљења за обављање друге јавне функције

Председник одбора је обавестио чланове и заменике чланова Одбора да је Немања Јоксимовић поднео захтев за давање позитивног мишљења да уз вршење функције народног посланика обавља и другу јавну функцију.

Дискусије није било.

На предлог председника, Одбор је једногласно дао позитивно мишљење Немањи Јоксимовићу , да уз вршење функције народног посланика, обавља и функцију представника Републике Србије, као оснивача Акционарског друштва за железнички превоз робе „Србија Карго“ Београд, за коју на основу законског овлашћења оснивачка права врши Влада, у Скупштини Акционарског друштва за железнички превоз робе „Србија Карго“ Београд.

**Друга тачка дневног реда:** Утврђивање списка налепница за паркирање А-I и А-II

У складу са Одлуком о коришћењу простора за паркирање возила око зграде Народне скупштине утврђен је списак паркинг налепница, са новим изгледом, почев од актуелног сазива Народне скупштине.

Дискусије није било.

На предлог председника, Одбор је једногласно усвојио списак налепница за паркирање А-I и А-II, у тексту који се налази у систему е парламента седнице Одбора.

**Трећа тачка дневног реда:** Разматарање захтева народног посланика Јахје Фехратовића за остваривање права на исплату месечне накнаде на име закупа стана у Београду и права на накнаду за одвојени живот од породице

Одбор према Одлуци о посланичкој накнади може да одлучи да се народном посланику, који нема пребивалиште у Београду и не користи право на хотелски смештај, на лични захтев, исплати месечна накнада на име закупа стана у Београду у укупном износу од 35.000,00 динара, као и накнада за одвојени живот од породице.

Дискусије није било.

На предлог председника, Одбор је једногласно донео Решење којим се Јахји Фехратовићу, утврђује право на исплату месечне накнаде на име закупа стана у Београду, у износу од 35.000,00 динара, почев од 01. јануара 2021. године до 01. јула 2021. године.

На предлог председника, Одбор је једногласно донео Решење којим се Јахји Фехратовићу, утврђује право на накнаду за одвојени живот од породице у износу од 40% просечне зараде по запосленом у привреди Републике Србије према последњем коначном објављеном податку републичког органа надлежног за послове статистике, на дан исплате, почев од 01. јануара 2021. године до 01. јула 2021. године.

 \*\*\*

Седница је завршена у 12,05 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

 Светлана Дедић др Александар Мартиновић